บาทเปิด 29.96 บาทต่อดอลลาร์ แข็งค่า
เงินบาทเปิดตลาด 29.96 บาทต่อดอลลาร์ แข็งค่า หลังดอลล์อ่อนก่อนรู้ผลประชุมเฟด นักลงทุนจับตามาตรการ QE
27 ม.ค. 2564

นักบริหารเงินจากธนาคารกรุงศรีอยุธยา เปิดเผยว่า เช้านี้เงินบาทเปิดตลาดที่ระดับ 29.96 บาท/ดอลลาร์ แข็งค่าจากปิดตลาดช่วงเย็นวานนี้ที่ระดับ 29.99 บาท/ดอลลาร์
เงินบาทแข็งค่าขึ้นเล็กน้อยจากวานนี้ เนื่องจากดอลลาร์ปรับตัวอ่อนค่าเมื่อเทียบกับค่าเงินสกุลหลัก หลังมีปัจจัยหนุนจากแรงเทขายดอลลาร์ในตลาดโลก สำหรับปัจจัยสำคัญที่มีผลกระทบต่อตลาดเงินในช่วงนี้ คือผลประชุมของคณะกรรมการนโยบายการเงินของธนาคารกลางสหรัฐ (เฟด) โดยนักลงทุนคาดการณ์ว่าเฟดยังคงมาตรการ QE ไว้ตามเดิม
"บาทแข็งค่าตามทิศทางตลาดโลก เนื่องจากมีแรงเทขายดอลลาร์ออกมา" นักบริหารเงิน กล่าว
นักบริหารเงินประเมินกรอบการเคลื่อนไหวของเงินบาทในวันนี้ไว้ที่ 29.90-30.00 บาท/ดอลลาร์